Bruno Skulte

Bruno Skulte (1905 Kiova – 19. toukokuuta 1976 Brooklyn, New York) oli latvialainen säveltäjä, kapellimestari, kuoronjohtaja ja urkuri. Hänen teoksiinsa kuuluu viisinäytöksinen, kansanmusiikkivaikutteinen ooppera Vilkaču mantiniece (libretto: Tonija Kalve), jonka orkestroi teoksen kantaesityksen johtanut Andrejs Jansons vuonna 2005.

Skulte aloitti musiikkiopintonsa Kiovassa ja muutti Riikaan perheineen 1920-luvulla. Hän opiskeli sävellystä Jāzeps Vītolsin ja orkesterinjohtoa Jānis Mediņšin johdolla Latvian konservatoriossa vuosina 1931–1937. Tämän jälkeen hän jatkoi opintojaan Berliinissä Leo Blechin ja Salzburgin Mozarteumissa Clemens Kraussin johdolla. Skulte työskenteli vuosina 1939–1944 radion orkesterin ja vuosina 1943–1944 Liepājan oopperan kapellimestarina. Vuonna 1944 hän pakeni Saksaan, josta muutti New Yorkiin vuonna 1959. Hän johti toisen maailmansodan jälkeen latvialaisia oopperaesityksiä Oldenburgissa. New Yorkissa asuessaan Skulte toimi latvialaisessa kirkossa urkurina ja johti perustamaansa latvialaista kuoroa. Hän ei koskaan oppinut puhumaan sujuvasti englantia.

Skulte oli Ādolfs Skulten veli. Hän kuoli New Yorkin osavaltionyliopiston klinikalla Brooklynissä.

Lähteet 

Latvialaiset säveltäjät
Latvialaiset kapellimestarit
Latvialaiset kuoronjohtajat
Latvialaiset urkurit
Oopperasäveltäjät
Vuonna 1905 syntyneet
Vuonna 1976 kuolleet